OBH 82/1996.
Az állampolgári jogok országgyűlési biztosa általános helyettesének jelentése
Ügyintéző: dr. Kántor Ferenc

Az eljárás megindítása

F.E. budapesti lakos panasszal fordult az Országgyűlési Biztos Hivatalához. Beadványában sérelmezte, hogy részére a Fővárosi Bíróság ................ sz. ítéletével hozott döntés végrehajtásával az OKKH késlekedik.
Mivel a rendelkezésemre álló adatok alapján alkotmányos visszásság fennállására lehetett következtetni, vizsgálatot rendeltem el. 1996. augusztus 14.n apján megkerestem az OKKH elnökét, kértem az ügy kivizsgálását és ennek eredményéről tájékoztatását.

Megállapított tényállás

A Fővárosi Bíróság említett ítélete 1995. június 2. napján jogerőre emelkedett, melyben kötelezte az OKKH-t ......... határozatának hatályon kívül helyezése mellett új határozat meghozatalára.
Az OKKH panaszos részére 1996. augusztus 5. napján helyt adó határozatot hozott ........  számon, melyben panaszos részére kárpótlási jegyben fizetendő kárpótlást állapított meg. A határozat 1996. augusztus 9-én történt kézbesítését követően panaszos kérte a részére kárpótlási jegyben megállapított kárpótlás helyett a kárpótlás életjáradékban történő megállapítását. Az OKKH panaszos ezen kérésének eleget tett 1996. szeptember 5-én kelt ............. iktatószámú határozatával.

Jogszabályi háttér

1992. évi XXXII. törvény
3.§ (1) A 6-8.§-ban meghatározott kárpótlás jár a személyes szabadságot súlyosan, 30 napot meghaladóan korlátozó. következő sérelmekért:
c/ munkaszolgálat;
14.§ E törvény alapján benyújtott kárpótlási kérelmek elbírálására az 1991. évi XXV. törvény 10-12.§-ában foglaltak az irányadók a következő eltérésekkel:
a/ a jogosult e törvény hatálybalépését, illetve az elítélését törvénysértővé vagy semmissé nyilvánító jogerős bírósági határozat kézbesítését követő 4 hónapon belül az állandó lakóhelye szerint illetékes megyei (fővárosi) kárrendezési hivatalhoz, vagy az Országos Kárrendezési és Kárpótlási Hivatalhoz nyújthatja be a kárpótlás iránti kérelmét; a kárpótlás iránti kérelmeket első fokon az országos Kárrendezési és Kárpótlási Hivatal bírálja el;
1991. évi XXV. törvény
12.§ (5) A hivatal az államigazgatási eljárás általános szabályairól szóló 1957. évi IV. törvény szabályai szerint jár el, azzal az eltéréssel, hogy
a/ az ügyintézési határidő a kérelem benyújtásától számított hat hónap, amelyet a hivatal vezetője egy ízben legfeljebb három hónappal meghosszabbíthat,
b/ ha a kérelem benyújtásakor vagy a hivatal felhívására az igénylő igazolja, hogy a kárpótlási igényét megalapozó tulajdonjogának megállapításához szükséges más bírósági, hatósági eljárást megindította, az eljárást fel kell függeszteni.
1957. évi IV. törvény
73.§ (3) A közigazgatási szervet a bírósági ítélet rendelkezései és indokolása köti, annak tartalmát a megismételt eljárás és a határozathozatal során köteles figyelembe venni.
1995. (II.8.) AB határozat 3. pont
3. Az Alkotmánybíróság megállapítja, hogy az életüktől és szabadságuktól politikai okból jogtalanul megfosztottak kárpótlásáról szóló, módosított 1992. évi XXXII. törvény 3.§ (1) bekezdés c/ pontjának "közvetlenül a harcoló alakulat kötelékében teljesített" szövegrésze, 3.§ (1) bekezdés d/ és e/ pontja, továbbá a 9.§ e/ és f/ pontja alkotmányellenes, ezért e rendelkezéseket megsemmisíti.
A törvény 3.§ (1) bekezdés c/ pontja a következő szöveggel marad hatályban:
(3.§ (1) A 6-8.§-ban meghatározott kárpótlás jár a személyes szabadságot súlyosan, 30 napot meghaladóan korlátozó következő sérelmekért:)
"c/ munkaszolgálat;"

A vizsgálat megállapításai

Az eljáró hivatal azáltal, hogy a jogerős bírósági ítélet részére történő kézbesítésétől számított hat hónapon belül nem hozott panaszos részére határozatot, alkotmányos visszásságot idézett elő, mellyel sértette az alkotmány 2.§ (1) bekezdésében rögzített jogállamiság és a jogbiztonság elvét, valamint a 77.§ (2) bekezdésében írt normákat.
Mivel azonban az alkotmányos jogsértést az eljáró hivatal saját hatáskörében megszüntette, ajánlást nem teszek, azonban felkérem az OKKH elnökét, hogy a hasonló esetek megelőzése érdekében tegye meg a szükséges intézkedéseket.

Budapest, 1996. szeptember 30.

Dr. Polt Péter